《访叶灵渊》
宋代·于石

细路如蛇盘，山根复山巅。
振衣上千仞，顿觉天地宽。
四山朗开上，斜阳淡平川。
溪浅不可舟，桥断衣可搴。
依依桑柘村，翳翳井里烟。
老翁古柳枢，扶杖白垂肩。
问途入深巷，蒲柳隐败垣。
忽得幽人居，一室静且安。
中有插架书，外有负郭田。
种秫可酿酒，枕书时醉眠。
自言居家好，笑我行路难。
欲分清溪尾，着我屋数椽。
踏月两相过，亦足陶情欢。
子虽爱我厚，我亦愧子言。
天涯倦游客，岂不怀故山。
抱薪煮白石，岸巾曝晴檐。
兴来或杖履，松阴弄潺湲。
如此岂不乐，胡为复盘桓。
泠然御风去，月暮孤云寒。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。